**Broj: 711-I-607-M-30/20-02-12**

Zagreb, 1. travnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Marka Paliage, gradonačelnika Grada Rovinja,** na 83. sjednici održanoj 1. travnja 2020. daje sljedeće

**MIŠLJENJE**

**Članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) u svakom slučaju predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.**

Obrazloženje

Zahtjev za davanjem mišljenja Povjerenstva podnio je dužnosnik Marko Paliaga, gradonačelnik Grada Rovinja. U knjigama ulazne pošte zahtjev je zaprimljen pod poslovnim brojem: 711-U-1375-M-30/20-01-5 dana 18. ožujka 2020., povodom kojeg se vodi predmet broj M-30/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji vodi i ustrojava Povjerenstvo utvrđeno je kako Marko Paliaga obnaša dužnost gradonačelnika Grada Rovinja od 25. svibnja 2017.g. Stoga je i dužnosnik Marko Paliaga, povodom obnašanja navedene dužnosti obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži pojašnjenje odredbe čl. 15. st. 2. ZSSI-a, navodeći pritom da ono što izaziva dilemu je odredba koja propisuje da predstavničko tijelo daje prijedlog glavnoj skupštini, odnosno skupštini društva, te postavlja piitanje postoji li takva obveza samo u slučaju kad skupština nije formirana, a kad je skupština formirana da onda takve obveze nema; ili se predmetna odredba treba tumačiti na način da predstavničko tijelo u svakom slučaju predlaže i skupštini i glavnoj skupštini izbor članova upravnih tijela i nadzornih odbora trgovačkih društava čak i kada se radi o manjinskim udjelima.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati. Pritom Povjerenstvo nije nadležno utvrđivati jesu li prilikom donošenja predmetnih Odluka od strane dužnosnika pravilno primijenjene odredbe Zakona o lokalnoj i područnoj (regionalnoj) samoupravi. Isto tako Povjerenstvo nije nadležno niti će utvrđivati je li predmetna odluka Glavne skupštine društva donesene sukladno odredbama ZTD-a (ovo utvrđuje odjel sudskog registra nadležnog trgovačkog suda prilikom upisa).

Međutim, Povjerenstvo je kao jedino tijelo nadležno za primjenu ZSSI-a, ujedno nadležno i tumačiti značenje i doseg odredbi toga Zakona.

Pritom Povjerenstvo uzima u obzir da zakonodavac nije brisao odredbe članka 15. stavka 1. i 2. ZSSI-a, a imajući u vidu obrazloženje Konačnog prijedloga Zakona o izmjenama i dopunama Zakona o sprječavanju sukoba interesa od siječnja 2012., kojim je brisan dio odredbe članka 15. o provedbi postupka javnog natječaja, dok je u ostalom dijelu odredba ostala nepromijenjena i u istoj se među ostalima navodi:

„S ciljem zaštite interesa Republike Hrvatske i jedinica lokalne i područne (regionalne) samouprave u upravljanju trgovačkim društvima u kojima jedinice lokalne i područne (regionalne) samouprave imaju dionice ili udjele u vlasništvu (kapitalu društva), neophodno je da Vlada Republike Hrvatske može u svakom trenutku predlagati članove upravnih tijela i nadzornih odbora na temelju stručnosti i odgovornosti kandidata, a bez provođenja postupka javnog natječaja koji iziskuje dulji protek vremena, a istovremeno ne jamči sposobnost upravljanja tim tijelima. Ujedno se osigurava učinkovitija zaštita prava vlasništva Republike Hrvatske u onim trgovačkim društvima u kojima ima dionice ili udjele, a što se može postići jedino na način da se Vlada Republike Hrvatske u ime Republike Hrvatske, u odnosu na ta trgovačka društva, ponaša kao dobar domaćin, odnosno gospodarstvenik, te da učinkovitije provodi određene strateške odluke. Isto se odnosi i na trgovačka društva u kojima jedinice lokalne, odnosno područne (regionalne) samouprave imaju dionice ili udjele u vlasništvu (kapitalu društva). Stoga je ovim Izmjenama i dopunama Zakona brisan samo dio odredbe članka 15. stavka 2. o obvezi prethodne provedbe javnog natječaja, te se propisuje da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice.“

Stoga Povjerenstvo zaključuje da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele jedinicu zastupa čelnik izvršne vlasti, kao zakonski zastupnik jedinice ili osoba koju on opunomoći, pa u tom smislu je čelnik izvršne vlasti jedinice apsolutno samostalan u imenovanju osobe u skupštine ovih trgovačkih društava u smislu članka 48. stavka 1. točke 6. Zakona o lokalnoj i područnoj (regionalnoj) samoupravi (dakle može imenovati sebe ili drugu osobu).

Povjerenstvo ujedno zaključuje da nije sporno da je čelnik izvršne vlasti jedinice ovlašten na skupštinama ovih trgovačkih društava glasovati (ili dati uputu opunomoćeniku o glasovanju) za imenovanje članova nadzornog odbora i uprave, ali s tom razlikom da bi njegovu glasovanju na skupštini trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Stoga dužnosnici moraju voditi računa da je potrebno da glasovanju o imenovanju članova ovih tijela trgovačkih društva prethodi prijedlog istih članova od strane predstavničkog tijela jedinice, kako bi se poštovala odredba članka 15. stavka 1. ZSSI-a.

Povjerenstvo je nadležno ocjenjivati i utvrđivati jesu li dužnosnici u poslovima obnašanja dužnosti i poslovima vezanim uz obnašanje dužnosti postupali u skladu s odredbama ZSSI-a. Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva (bilo da predstavlja državu, bilo da predstavlja jedinicu lokalne ili područne (regionalne) samouprave koja ima udjele u vlasništvu društva), moraju voditi brigu i o poštivanju odredbi članka 15. ZSSI-a.

Stoga ukoliko dužnosnici samostalno podnose prijedlog skupštini trgovačkog društva o imenovanju članova nadzornog odbora ili uprave, bez da postoji prethodni prijedlog nadležnog predstavničkog tijela jedinice lokalne ili područne (regionalne) samouprave ili umjesto toga prijedloga, tada dužnosnici mogu biti odgovorni za povredu odredbe članka 15. ZSSI-a. Pritom se napominje da se radi o imperfektnoj pravnoj normi u smislu da nije propisana sankcija za povredu članka 15. ZSSI-a.

Slijedom svega navedenog, a uzimajući u obzir da je odredba članka 15. stavka 2. ZSSI-a općeg karaktera, primjenjuje se u svakom slučaju, bez iznimke.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Paliaga, elektronička dostava
2. Objava na internetskoj stranici Povjerenstva
3. Pismohrana